偈頌十四首  其一三
作者：釋宗杲
朝代：宋

paragraphs: 無上大涅槃，圓明常寂照。
凡愚謂之死，外道執爲斷。
諸求一乘入，目以爲無作。
盡屬情所計，六十二見本。
妄立虛假名，何爲真實義。
唯有過量人，通達無取捨。
以知五藴法，及以藴中我。
外現衆色像，一一音聲相。
平等如夢幻，不起凡聖見。
不作涅槃解，二邊三際斷。
常應諸根用，而不起用想。
分別一切法，不起分別想。
劫火燒海底，風鼓山相擊。
真常寂滅樂，涅槃相如是。
吾今彊言說，令汝捨邪見。
汝勿隨言解，許汝知少分。